Jeg købte Samsung SIII hos telenor, og i den forbindelse oprettede jeg en forsikring hos dem. Jeg ville være sikker på at den dækkede, så jeg valgte den dyreste forsikring, som jeg i butikken blev lovet dækkede alt - lige fra at kaste telefonen ud af vinduet til tyveri, ect. Jeg har ikke haft noget at klage over -  altså indtil jeg så fik brug for min forsikring. 

Min kæreste og jeg var på rejse til Vietnam, hvor vi sammen med et par venner en dag sad og hyggede os på en strand. Vi havde alle vores ting samlet imellem os, da vi vidste, at der var risiko for tyverier. 
Da der kom en dame for at sælge os nogle krabber og vi ville betale, opdagede vi til vores forundring at vores taske var blevet stjålet. Hvordan og af hvem er os stadig en gåde. 

Da vi kommer hjem anmelder jeg selvfølgelig forbrydelsen, og tager fat i den lokale Telenorbutik, afleverer forsikringspapirerne og sætter dem ind i historien. Da der går en 14-dages tid hvor jeg intet hører fra Telenor, og ingen svar får på mine emails til dem, ringer jeg til Telenor Forsikring der fortæller, at butikken ikke har sendt papirerne ind! Jeg får fat i butikken, der kommer med en historie om, at det er forskningen, der ikke har styr på noget; medarbejderen beder mig sende papirerne ind igen... Hvad jeg så gør.

Igen går der omkring 14 dage, og nu skulle man da gerne kunne forvente at der skete noget? Men nej! Det er jo Telenor vi har med at gøre. Jeg ringer igen til butikken - men deres nummer eksisterer ikke!?!? En Telebutik der ikke kan finde ud af deres egen telefon...? Jeg kontakter Telenor Forsikring - hvem skulle jeg ellers ringe til? Og taler med en flink dame, der lover mig at kikke på sagen og forsikrer mig om, at butikken vil vende tilbage til mig. 

14 dage senere...

Ingenting er sket! Jeg bruger igen utrolig lang tid på at få kontakt til Telenorbutikken, hvis nummer ikke eksisterer - uden held. Jeg tager derfor i butikken personligt hvor jeg efter en lang kø bliver jeg mødt af en ung herre, der kan fortælle mig at sagen blev afsluttet for over 10 dage siden og at de ikke har villet erstatte den tjålne telefon, som de ellers har forpligtet sig til. 
Hvorfor? - Fordi jeg har fået den stjålet et offentligt sted! Eller, hvis det skal give mening i forhold til paragraffen, "EFTERLADT" den et offentligt sted. Jeg hiver igen fat i Telenor Forsikring på telefonen, hvor den nye person jeg taler med fortæller, at der er sket en fejl. Det var ikke den korrekte begrundelse for at afvise min sag jeg fik i butikken! Den korrekte begrundelse er, jeg ikke havde telefonen i mine badebukser!

Det hele ligner et langt håb om, at jeg måske glemmer sagen, eller køber en ny telefon af mig selv, hvis de blot lader som om sagen ikke eksisterer og aldrig kontakter mig. I halvanden måned har jeg gået uden telefon i den tro at de arbejdede på at finde en ny telefon til mig, men de har ikke engang brugt 5 minutter på at slå ordet "efterladt" op i en ordbog, før min sag er røget i papirkurven og jeg dernæst selv skal miste tålmodigheden og kontakte dem for svar.
Ingen ved sine fem fulde ville vælge den dyreste fuldt dækkende forsikring og ikke være dækket når det gælder simpelt tyveri. Det har været en klar aftale, både ud fra hvad der kan læses på papiret, og mellem mig og den medarbejder der tegnede den for mig, at det var en del af forsikringen, og nu prøver de på absurdeste vis (jeg skulle have haft telefonen i mine badebukser!) at slippe for at give mig en ny telefon. Så, jeg vil klart fraråde folk at tegne forsikring hos Telenor, det lugter af svindel. Tegn elektronikforsikring et andet sted!